[pic] | EUROOPAN YHTEISÖJEN KOMISSIO |

Bryssel 16.5.2006

KOM(2006) 214 lopullinen

KOMISSION TIEDONANTO

Seurantakertomus Bulgarian ja Romanian valmiudesta EU:n jäsenyyteen

{SEK(2006) 595} {SEK(2006) 596} {SEK(2006) 598}

KOMISSION TIEDONANTO

Seurantakertomus Bulgarian ja Romanian valmiudesta EU:n jäsenyyteen

1. JOHDANTO

Bulgarian ja Romanian liittyminen päättää EU:n viidennen laajentumiskierroksen, joka käynnistyi toukokuussa 2004, kun unioniin liittyi kymmenen uutta jäsenvaltiota, joista useimmat sijaitsevat Keski-Euroopassa. Tämä laajentumiskierros on edistänyt rauhaa, hyvinvointia ja vakautta kaikkialla Euroopassa.

Bulgarian ja Romanian liittymisehdoista sovittiin kyseisten maiden ja EU:n 25 jäsenvaltion huhtikuussa 2005 allekirjoittamassa liittymissopimuksessa. Bulgaria, Romania ja 14 jäsenvaltiota on jo ratifioinut sen. Sopimuksessa määrätään, että Bulgaria ja Romania liittyvät unioniin 1. tammikuuta 2007 ellei neuvosto komission suosituksesta päätä lykätä jommankumman maan liittymistä vuoteen 2008.

Komissio on sitoutunut voimakkaasti varmistamaan, että kumpikin maa saattaa viimeiset liittymisvalmistelunsa menestyksekkäästi päätökseen. Tätä varten se on seurannut tarkasti Bulgarian ja Romanian edistymistä ja tarjonnut kohdennettua tukea auttaakseen maita niiden uudistuspyrkimyksissä.

Kumpikin maa ansaitsee tunnustusta siitä, että ne ovat poliittista ja talousjärjestelmäänsä muuttamalla onnistuneet luomaan toimivan demokratian ja markkinatalouden. Komissio vahvisti lokakuussa 2005 antamassaan kertomuksessa, että Bulgaria ja Romania täyttivät poliittiset jäsenyysehdot, ja osoitti, että kumpikin maa oli päässyt lähemmäs talouteen ja yhteisön säännöstöön liittyvien vaatimusten täysimääräistä täyttämistä. Kertomuksessa kiinnitettiin kuitenkin myös huomiota tiettyihin aloihin, joilla tarvitaan lisää parannuksia.

Komissio jatkaa Bulgarian ja Romanian tukemista jäsenyysvalmisteluissa. Komissio toteuttaa kuitenkin tarvittavat toimet perustamissopimusten valvojana, jos puutteita esiintyy vielä liittymisen hetkellä. Sisämarkkinoihin, mm. elintarviketurvallisuuteen, sekä oikeuden, vapauden ja turvallisuuden alueeseen ja EU-varojen hallinnointiin voidaan soveltaa suoja- ja muita toimenpiteitä.

Tässä kertomuksessa seurataan lokakuussa 2005 annetun kertomuksen päätelmiä. Se perustuu liitteenä olevissa molempien maiden seurantakertomuksissa esitettyyn yksityiskohtaiseen arviointiin. Tässä kertomuksessa komissio

- tarkastelee kummankin maan kehitystä ja valmiutta huhtikuun 2006 lopussa aiemmin yksilöidyillä aloilla, joilla vaadittiin lisäparannuksia;

- tarkastelee liittymisen hetkellä mahdollisesti jäljellä olevien puutteiden korjaamiseen tarvittavia toimenpiteitä;

- esittää päätelmät Bulgarian ja Romanian valmiudesta EU:n jäsenyyteen.

2. TIIVISTELMÄ PÄÄTELMIEN SEURANNAN TULOKSISTA

2.1. Bulgaria

Poliittiset arviointiperusteet

Bulgaria täyttää EU:n jäsenyyden poliittiset arviointiperusteet.

Edistymistä on lokakuun 2005 kertomuksen jälkeen tapahtunut useilla aloilla, muun muassa oikeuslaitoksen uudistamisessa. Oikeusjärjestelmässä on tullut voimaan uusi rikosprosessilaki ja oikeusapua koskeva lainsäädäntö. Rikostutkinnan johtovastuu on siirretty perustuslain muutoksilla syyttäjänvirastolle. Oikeuslaitoksesta annettuun lakiin on tehty muutoksia.

Bulgaria on toteuttanut useita toimenpiteitä korruption torjumiseksi. Toimeenpanoelimissä toimiville virkamiehille on hyväksytty eettiset säännöt, ja vuosille 2006–2008 on laadittu korruption vastainen strategia. Parlamentaarisen koskemattomuuden soveltamisalaa on kavennettu perustuslain muutoksilla. Valtakunnansyyttäjä on vaatinut kymmenen parlamentinjäsenen koskemattomuuden poistamista. Heistä viisi luopui koskemattomuudestaan vapaaehtoisesti ja kuudennen koskemattomuus poistettiin parlamentin äänestyksellä; loppuja tapauksia tutkitaan vielä. Tämä on mahdollistanut korkean tason korruptiotapausten tutkinnan käynnistämisen.

Bulgaria on edistynyt julkishallinnon alalla, etenkin hyväksyessään muutoksia hallinto- ja virkamieslakeihin sekä antaessaan uuden hallintomenettelylain. Vankien epäasiallinen kohtelu on jonkin verran vähentynyt, ja olosuhteet ovat parantuneet tietyissä pidätyskeskuksissa. Vammaisten ja mielenterveyshuollon hyväksi on tehty toimintapoliittisia aloitteita. Vammaisten sosiaalitukea on parannettu.

Tietyt kysymykset ovat kuitenkin edelleen ratkaisematta. Oikeuslaitoksen vastuuvelvollisuutta, avoimuutta ja tehokkuutta on vielä parannettava. Lisätoimia tarvitaan, jotta asioiden jakaminen tuomareille sattumanvaraisuuden pohjalta voidaan vakiinnuttaa kaikkialla maassa. Tuomareiden työn laadun arvioimiseksi tarvitaan objektiivisempia ja avoimempia mekanismeja. Kaikki oikeuslaitoksen riippumattomuuteen kohdistuvat epäilykset on saatava kitkettyä. Oikeudenkäyntiä edeltävissä menettelyissä on esiintynyt pullonkauloja menettelytapasäännöistä ja tutkijoiden puutteesta johtuen. Järjestäytyneen rikollisuuden torjunnasta ei ole juuri saatu konkreettisia tuloksia.

Rakenteita korruption vastaisen politiikan koordinoimiseksi ja soveltamiseksi on lujitettava, jotta ne toimivat tehokkaasti. Syytteiden nostamiset ja ajamiset, oikeudenkäynnit, tuomiot ja varoittavat rangaistukset ovat vielä harvinaisia korkealla tasolla tapahtuvan korruption torjunnassa. Bulgarian on esitettävä selkeää näyttöä tuloksista tällä alalla.

Hallinnon hajauttamisstrategiaa ei ole vielä hyväksytty. Bulgaria on ihmiskaupan suhteen edelleen lähinnä kauttakulkumaa ja vähäisemmässä määrin lähtö- ja kohdemaa. Vankien epäasiallista kohtelua esiintyy edelleen. Elinoloja monissa lastenkodeissa ja psykiatrisissa hoitolaitoksissa on parannettava toteuttamalla toimintapoliittisia aloitteita, ja on perustettava vaihtoehtoisia hoitojärjestelmiä. Romanivähemmistön sosiaalisen osallisuuden edistäminen edellyttää vielä huomattavia lisätoimia. Kaikenlaisen suvaitsemattomuuden torjumiseen täytyy panostaa lisää, etenkin soveltamalla tarkasti voimassa olevaa lainsäädäntöä yleisradiotoiminnasta sekä muilla toimilla, joilla torjutaan rasismia, syrjintää ja muukalaisvihaa niiden eri muodoissa.

Taloudelliset arviointiperusteet

Bulgaria on toimiva markkinatalous. Jos se jatkaa nykyisiä uudistuksia, sen pitäisi pystyä selviytymään kilpailun ja markkinavoimien paineista unionissa lähitulevaisuudessa. Bulgaria on yleisesti ottaen pitänyt makrotaloutensa vakaana ja edistänyt rakenneuudistuksia.

Edistys on jatkunut lokakuun 2005 kertomuksen jälkeen. Ulkoisen vajeen hillitsemiseksi on toteutettu hyödyllisiä toimenpiteitä. Yksityistämisprosessi ja julkisten laitosten liberalisointi ja rakenneuudistukset ovat edenneet pitkälle. Liiketoimintaympäristöä on parannettu ja välillisiä työvoimakustannuksia vähennetty hiukan lisää.

Vaihtotaseen alijäämä on kuitenkin kasvanut, mikä antaa aihetta varovaisen finanssi- ja palkkapolitiikan jatkamiseen. Rakenneuudistusten syventäminen vaatii oikeuslaitoksen toimivuuden parantamista ja yritysten sääntelyvelvoitteiden keventämistä entisestään. Työmarkkinoiden sääntelykehyksestä on tehtävä joustavampi.

Liittymisneuvotteluihin perustuvat sitoumukset ja vaatimukset

Bulgaria on edistynyt erittäin hyvin lainsäädäntönsä yhdenmukaistamisessa yhteisön säännöstön kanssa.

Lokakuun 2005 kertomuksessa pääteltiin, että Bulgaria on liittymishetkellä valmis useilla aloilla. Tiettyjen alojen katsottiin vaativan tehostettuja toimia, ja 16 alan todettiin antavan aihetta vakavaan huoleen.

Tämän jälkeen on tapahtunut edistystä. Jos nykyistä etenemistahtia pidetään yllä, Bulgarian pitäisi olla liittymishetkellä valmis lokakuun 2005 kertomuksessa mainittujen alojen lisäksi seuraavilla aloilla: julkiset hankinnat, teollisuustuotteiden vaatimusten vastavuoroinen tunnustaminen; muiden palvelujen kuin rahoituspalvelujen tarjoamisen vapaus; useimmat maatalouden yhteiset markkinajärjestelyt; lentoliikenne; valmisteverot; verotuksen täytäntöönpanorakenteet; postipalvelujen vapauttaminen; aluepoliittinen lainsäädäntö; kemikaalit ja geneettisesti muunnellut organismit, melua koskeva lainsäädäntö; viisumipolitiikka; tullivalmistelut.

Edistystä on tapahtunut myös eräillä sellaisilla aloilla, jotka eivät enää anna aihetta vakavaan huoleen mutta jotka silti vaativat tehostettuja toimia valmistelujen saattamiseksi päätökseen: vakuutusala, teollis- ja tekijänoikeuksien suoja, maatalouden maksajavirasto, maitoalan yhteinen markkinajärjestely, eläintautien valvonta, eläintautitarkastuspisteet; eläinten hyvinvointi, elävien eläinten ja eläintuotteiden kauppa, kansanterveyden eläinlääketieteelliset näkökohdat; aluepolitiikan institutionaaliset rakenteet ja varainhoidon mekanismit sekä Schengen-valmistelut ja EU:n tulevien ulkorajojen valvonta.

Lisätoimia tarvitaan myös seuraavilla aloilla: ammattipätevyyden vastavuoroinen tunnustaminen; rahoituspalvelut, tietoyhteiskuntapalvelut, henkilötietojen suoja; rahanpesua torjuva lainsäädäntö; maatalouskaupan mekanismit; viinin ja alkoholijuomien sekä naudanlihan yhteiset markkinajärjestelyt; eläinlääkintä- ja kasvinsuojelulainsäädäntö; useimmat kalatalouteen liittyvät asiat; meriliikenne; alv, välitöntä verotusta koskevat säännöt; työlainsäädäntö, työmarkkinaosapuolten vuoropuhelu, sosiaalinen osallisuus, syrjimättömyyspolitiikka, Euroopan sosiaalirahasto, kansanterveys; energiamarkkinoiden vapauttaminen; ydinenergia ja ydinturvallisuus, etenkin Kozloduyn ydinvoimalan reaktorien aikaistettua sulkemista ja käytöstä poistamista koskevat sitoumukset; terästeollisuuden rakenneuudistus; sähköinen viestintä; aluepoliittinen ohjelmasuunnittelu, seuranta ja hankintavalmius; horisontaalinen ympäristölainsäädäntö, veden laatu, ympäristön pilaantumisen ehkäisemisen ja vähentämisen yhtenäistäminen, jätehuolto; kuluttajansuoja; turvapaikka-asiat, oikeudellinen yhteistyö; huumeiden torjunta; EU:n taloudellisten etujen suojaaminen; yhteisön säännöstön kääntäminen bulgarian kielelle.

Loput kuusi alaa antavat aihetta vakavaan huoleen ja vaativat kiireellisiä toimia:

- maatalousalalla on perustettava toimiva yhdennetty hallinto- ja valvontajärjestelmä (yhteisön säännöstön 7 luku);

- on rakennettava renderointi- ja käsittelylaitoksia tarttuvia spongiformisia enkefalopatioita (TSE:t) ja eläinperäisiä sivutuotteita koskevan yhteisön säännöstön mukaisesti (yhteisön säännöstön 7 luku);

- tuloksista järjestäytyneiden rikollisryhmittymien tutkinnassa ja syytteeseenpanossa on saatava selkeämpää näyttöä (yhteisön säännöstön 24 luku);

- petosten ja korruption vastainen lainsäädäntö on pantava täytäntöön tehokkaammin ja tuloksekkaammin (yhteisön säännöstön 24 luku);

- rahanpesusäännösten täytäntöönpanoa on tehostettava (yhteisön säännöstön 24 luku);

- varainhoidon valvontaa on lujitettava rakenne- ja koheesiorahastojen tulevaa käyttöä silmällä pitäen (yhteisön säännöstön 28 luku).

2.2. Romania

Poliittiset arviointiperusteet

Romania täyttää EU:n jäsenyyden poliittiset arviointiperusteet.

Edistymistä on lokakuun 2005 kertomuksen jälkeen tapahtunut useilla aloilla. Oikeuslaitoksen uudistaminen on edistynyt merkittävästi. Tuomioistuinten erityisjaostojen ja -paneeleiden osalta on annettu täytäntöönpanosäännöksiä vuonna 2005 toteutetun oikeusjärjestelmän uudistuksen jälkeen. Käytäntöä, jossa asiat jaetaan tuomareille sattumanvaraisesti, on jatkettu koko maassa, mikä on lisännyt oikeuslaitoksen puolueettomuutta. Suojelun ja korruptiontorjunnan pääosasto, joka oli oikeusministeriön puolisotilaallinen turvallisuuspalvelu, on lakkautettu. Oikeusjärjestelmän resursseja on lisätty. Tämä koskee myös ylintä tuomarineuvostoa. Tuomioistuinten työolot ovat nyt paremmat.

Romania on edistynyt korruption torjunnassa ottamalla käyttöön asianmukaiset järjestelmät ja aloittamalla useiden korkean tason korruptiotapausten tutkinnan. Näiden tutkimusten tuloksena on nostettu syytteet neljää korkeassa asemassa olevaa henkilöä vastaan.

Julkishallinnon uudistuksesta voidaan todeta, että virkamieslakia on tarkistettu ja hajauttamista koskeva lainsäädäntö annettu. Ihmiskaupan torjunnassa on edistytty jossain määrin, samoin vammais- ja mielenterveyshuollon järjestelmien uudistamisessa. Romania on edistynyt merkittävästi lastensuojelun alalla, jolla tilanne on nyt kokonaisuutena katsoen huomattavasti aiempaa parempi. Omaisuuden palauttamisessa on myös edistytty.

Tietyt kysymykset ovat kuitenkin edelleen ratkaisematta. Oikeusjärjestelmässä prosessioikeuden säännökset kaipaavat vielä järkiperäistämistä. Ylimmän tuomarineuvoston olisi tehostettava toimintaansa siltä osin kuin on kyse lainsäädännön tulkinnan yhdenmukaistamisesta ja tuomioiden laadun tarkastamisesta. Tuomioistuinten ja syyttäjänvirastojen on tehostettava käytettävissä olevien resurssien hyödyntämistä.

Romanian on jatkettava korruption vastaisia toimiaan ja pyrittävä näin varmistamaan tähän mennessä saavutettujen tulosten pysyvyys ja se, että edistyminen korkean tason korruption torjunnassa jatkuu. Oikeusministeriön ja kansallisen korruptiontorjuntaviraston johdolla toteutettavien uudistusten tueksi tarvitaan nyt määrätietoisia toimia kaikilta muilta valtion toimielimiltä, jotta saavutettu edistys olisi luonteeltaan pysyvää.

Julkishallinnon alalla hallitus turvautuu edelleen laajamittaisesti poikkeussäädöksiin, mikä heikentää parlamentin asemaa. Julkisen sektorin palkka-asteikkojen tarkistus on julkishallinnon ammattietiikan kannalta edelleen merkittävä kysymys. Romania on ihmiskaupan suhteen edelleen lähinnä kauttakulkumaa ja vähäisemmässä määrin lähtö- ja kohdemaa. Vankien epäasiallista kohtelua koskevat tapaukset johtavat harvoin jatkotoimiin. Eräät vankilat ovat ylikuormitettuja ja niiden elin- ja hygieniaolot ovat huonot. Elinolosuhteita psykiatrisissa hoitolaitoksissa on parannettava. Vammaisia koskeva kansallinen strategia ja muut toimintapoliittiset aloitteet on pantava täytäntöön. Romanivähemmistön sosiaalisen osallisuuden edistäminen edellyttää vielä huomattavia lisätoimia. Vähemmistöä koskevan lakiehdotuksen käsittelyä parlamentissa on seurattava tarkasti. Rasismin, syrjinnän, muukalaisvihan ja kaikenlaisen muun suvaitsemattomuuden torjumiseksi tarvitaan niin ikään lisätoimia.

Taloudelliset arviointiperusteet

Romania on toimiva markkinatalous. Jos maa panee määrätietoisesti täytäntöön rakenneuudistusohjelmansa, sen pitäisi täyttää taloudelliset arviointiperusteet täysimääräisesti lähitulevaisuudessa. Romania on yleisesti ottaen pitänyt makrotaloutensa vakaana ja edistänyt rakenneuudistuksia.

Edistys on jatkunut lokakuun 2005 kertomuksen jälkeen. Käyttöön on otettu paremmin soveltuvat finanssi-, raha- ja palkkapolitiikat. Veronmaksuvelvollisuuden noudattaminen on parantunut, yritysten talouskuria on valvottu paremmin ja konkurssilainsäädäntöä on parannettu. Energia-, kaivos- ja kuljetusalojen rakenneuudistuksia on jatkettu.

Julkisen sektorin uudistusta on kuitenkin tehostettava ja verotuloja lisättävä. Rakenneuudistusten syventäminen vaatii erityisesti energia-, kaivos- ja kuljetusalojen uudistusten jatkamista sekä edistymistä yksityistämisohjelman toteuttamisessa. Uusia rästejä kertyy edelleen ja konkurssilainsäädännössä on edelleen puutteita.

Liittymisneuvotteluihin perustuvat sitoumukset ja vaatimukset

Romania on edistynyt erittäin hyvin lainsäädäntönsä yhdenmukaistamisessa yhteisön säännöstön kanssa.

Lokakuun 2005 kertomuksessa pääteltiin, että Romania on liittymishetkellä valmis useilla aloilla. Tiettyjen alojen katsottiin vaativan tehostettuja toimia, ja 14 alan todettiin antavan aihetta vakavaan huoleen.

Tämän jälkeen on tapahtunut edistystä. Jos nykyistä etenemistahtia pidetään yllä, Romanian pitäisi olla liittymishetkellä valmis lokakuun 2005 kertomuksessa mainittujen alojen lisäksi seuraavilla aloilla: julkiset hankinnat, henkilötietojen suoja; eläinten hyvinvointi; kalatalouden kalavaroihin, laivastoon, valvontaan ja markkinointiin liittyvät toimintapolitiikat; aluepoliittinen lainsäädäntö; viisumipolitiikka; tullivalmistelut; EU:n taloudellisten etujen suojaaminen.

Edistystä on tapahtunut myös eräillä sellaisilla aloilla, jotka eivät enää anna aihetta vakavaan huoleen mutta vaativat silti tehostettuja toimia valmistelujen saattamiseksi päätökseen: teollis- ja tekijänoikeuksien suoja; eläintautitarkastuspisteet ja eläinten tunnistaminen ja rekisteröinti, eläintautien valvonta ja kansanterveyden eläinlääketieteelliset näkökohdat; aluepolitiikan institutionaaliset rakenteet ja varainhoidon mekanismit; teollisuuden saastepäästöjen ehkäiseminen ja valvonta; Schengen-valmistelut ja EU:n tulevien ulkorajojen valvonta sekä petosten ja korruption torjunta.

Lisätoimia tarvitaan myös seuraavilla aloilla: teollisuustuotteiden horisontaaliset ja menettelyjä koskevat toimenpiteet; vanhan lähestymistavan mukaiset tuotevaatimukset mukaan luettuina geneettisesti muunneltujen organismien tuotanto ja markkinointi; EU:n kansalaisten oikeudet; muiden palvelujen kuin rahoituspalvelujen tarjoamisen vapaus; pankkien ja investointirahastojen pääomavaatimukset; liikennevakuutus; rahanpesun torjunta; valtiontukien valvonta ja terästeollisuuden rakenneuudistusohjelman täytäntöönpano; useimmat maatalouden yhteiset markkinajärjestelyt, laatupolitiikka, maatalouden kauppamekanismit, kotieläinjalostus, eläinten ravinto, elävien eläinten ja eläintuotteiden kauppa; kalatalouden rakennepoliittiset toimet; alv, välitön verotus; työlainsäädäntö, työterveys ja -turvallisuus, työmarkkinaosapuolten vuoropuhelu, sosiaalinen osallisuus, naisten ja miesten tasa-arvo, Euroopan sosiaalirahasto; kansanterveys; yhteisön Nuoriso-toimintaohjelma; audiovisuaalipolitiikka; aluepoliittinen seuranta; horisontaalinen ympäristölainsäädäntö, luonnonsuojelu, jätehuolto, veden laatu, poliisiyhteistyö ja järjestäytyneen rikollisuuden torjunta, yhteistyö oikeusasioissa, huumeiden torjunta; julkisen hallinnon sisäinen varainhoidon valvonta, ulkoinen tarkastus ja rakennepoliittisten menojen valvonta; yhteisön säännöstön kääntäminen romanian kielelle.

Loput neljä alaa antavat aihetta vakavaan huoleen ja vaativat kiireellisiä toimia:

- tarvitaan täysin toimintavalmiit maksajavirastot, joilla on valtuudet käsitellä viljelijöiden ja muiden yhteisen maatalouspolitiikan toimijoiden suorat tuet; tähänastista edistystä on jatkettava (yhteisön säännöstön 7 luku);

- maatalousalalla on perustettava toimiva yhdennetty hallinto- ja valvontajärjestelmä, tähänastista edistystä on jatkettava (yhteisön säännöstön 7 luku);

- on rakennettava renderointi- ja käsittelylaitoksia tarttuvia spongiformisia enkefalopatioita (TSE:t) ja eläinperäisiä sivutuotteita koskevan yhteisön säännöstön mukaisesti (yhteisön säännöstön 7 luku);

- on huolehdittava siitä, että verohallinnon tietotekniikkajärjestelmät ovat valmiit yhteistoimintaan muun EU:n vastaavien järjestelmien kanssa, jotta arvonlisävero voidaan kantaa asianmukaisella tavalla koko EU:n sisämarkkinoilla (yhteisön säännöstön 10 luku).

3. SUOJA- JA MUUT TOIMENPITEET

On kummankin maan viranomaisten vastuulla toteuttaa kaikki tarvittavat toimenpiteet tässä kertomuksessa yksilöityjen, vielä avointen kysymysten ratkaisemiseksi siten, että maat kykenevät liittymiseen mennessä täyttämään yhteisön säännöstöstä johtuvat velvoitteensa. Tämä koskee pääasiassa aloja, jotka antavat aihetta vakavaan huoleen, mutta myös aloja, joiden on tässä kertomuksessa todettu edellyttävän tehostettuja toimia.

Jos näin ei tapahdu, komissio joutuu perustamissopimusten valvojana toteuttamaan tarvittavia ehkäiseviä tai korjaavia toimia turvatakseen EU:n politiikkojen toimivuuden.

Tässä osassa käsitellään suoja- ja muita toimenpiteitä, joita voidaan ottaa käyttöön, jos tiettyjä puutteita ei ole ratkaistu riittävän hyvin liittymiseen mennessä. Aloja on väljästi määriteltyinä kolme: sisämarkkinat, oikeuslaitos ja korruption torjunta sekä EU:n tukien maksaminen.

3.1. Sisämarkkinat

Yhteisön säännöstössä ja liittymissopimuksessa määrätään tietyistä suojatoimenpiteistä siltä varalta, että Bulgaria tai Romania ei kykene täyttämään kaikkia velvoitteitaan liittymiseen mennessä. Liittymissopimuksen suojalauseke voidaan ottaa käyttöön kolmen vuoden kuluessa liittymisestä. Lisäksi voidaan soveltaa muita välineitä, kuten määräysten rikkomisesta johtuvaa menettelyä tai kilpailusääntöjen täytäntöönpanomekanismeja.

Tähän jaksoon kuuluvat sekä neljä vapautta että EU:n politiikat kilpailun, energian, liikenteen, ympäristön, televiestinnän, verotuksen, maatalouden, kuluttajansuojan ja terveyden suojelun aloilla, siltä osin kuin niillä on rajat ylittäviä vaikutuksia.

Tarttuvien spongiformisten enkefalopatioiden vuoksi yhteisön säännöstössä edellytetään sellaisia renderointi- ja käsittelylaitoksia, joilla varmistetaan, etteivät tietyt suuririskiset aineet palaudu eläinten rehuketjuun. Bulgarian ja Romanian on vielä rakennettava tällaiset laitokset. Jos tilannetta ei ole korjattu liittymiseen mennessä, komissio tekee yhteisön säännöstöön perustuvan päätöksen, jolla estetään tällaisten käsittelyä odottavien eläintuotteiden palautuminen rehuketjuun.

EU:n arvonlisävero- ja valmisteverojärjestelmät edellyttävät EY:n tietojärjestelmien kanssa yhteensopivia tietojärjestelmiä. Romanian valmisteluja on vauhditettava, jotta sen tietojärjestelmät saadaan täysin toimintavalmiiksi ja yhteensopiviksi liittymiseen mennessä. Muussa tapauksessa verotuksellisten rajojen poistaminen ei ole liittymishetkellä mahdollista ja komissio toteuttaa liittymisasiakirjan 37 artiklan nojalla toimenpiteet säilyttääkseen fyysiset verotarkastukset Romanian ja muiden EU-maiden välisillä sisärajoilla.

3.2. Oikeus, vapaus ja turvallisuus

Oikeuslaitos ja korruption torjunta

Liittymissopimuksessa määrätään enintään kolmen vuoden suojatoimenpiteistä liittymisen jälkeen, jos Bulgaria tai Romania ei kykene täyttämään oikeudelliseen yhteistyöhön liittyviä velvoitteitaan.

Jos oikeusjärjestelmän uudistukset eivät ole jommassakummassa maassa riittävän pitkällä ennen liittymistä tai jos korruption torjunta ei ole tuottanut tuomioistuinlaitoksessa riittävän tuntuvia tuloksia, komissio perustaa liittymisasiakirjan 38 artiklan nojalla mekanismin tämän alan jatkoseurantaa varten.

Mekanismi olisi käytössä enintään kolme vuotta ja edellyttäisi komissiolta vuosittaista kertomusta tuomioistuinlaitoksen ja muiden lainvalvontaelinten uudistusten etenemisestä sekä niihin vaikuttavista korruption vastaisista toimenpiteistä. Mekanismin perustamispäätökseen sisällytettäisiin kummassakin maassa havaittujen puutteiden perusteella vertailukohdat, joilla edistystä voitaisiin mitata.

Komissio raportoisi mekanismin avulla saavutetuista tuloksista vuosittain Euroopan parlamentille ja neuvostolle. Jos jompikumpi maa ei saisi korjattua näitä puutteita asianmukaisella tavalla, komissio ottaisi käyttöön suojatoimenpiteet, joilla nykyiset jäsenvaltiot vapautettaisiin velvoitteista automaattisesti tunnustaa kyseisen maan tuomioistuinten tuomiot tai panna täytäntöön kyseisen maan syyttäjäviranomaisten antamat pidätysmääräykset.

Perusoikeudet

Euroopan rasismin ja muukalaisvihan seurantakeskus valvoo vähemmistöjen suojelua ja yhteiskuntaan sopeuttamista jäsenvaltioissa. Bulgarian ja Romanian liittyessä sen tai sen seuraajaviraston toimiala laajenee näihin maihin.

3.3. EU:n tukien maksaminen

EU:n tukien maksaminen vaikuttaa uusien jäsenvaltioiden kansalaisten ja talouselämän toimijoiden elinkeinoihin samoin kuin varainsiirrot kokonaisuudessaan kyseisten maiden ja yhteisön budjetin välillä.

Jäsenvaltioiden on annettava tarvittavat takeet yhteisesti hallinnoitujen EU-varojen kuten yhteisen maatalouspolitiikan ja rakenne- ja koheesiorahastojen asianmukaisesta käytöstä. Tällä alalla ilmenevät ongelmat voivat hidastaa tukien maksamista tai johtaa siihen, että komissio oikaisee tai perii niitä takaisin jälkikäteen.

Maatalouden alalla tarvitaan toimivaltaiset maksajavirastot sekä yhdennetty hallinto- ja valvontajärjestelmä viljelijöiden ja muiden toimijoiden suorien tukien käsittelyä varten. Romanian maksajavirastot eivät ole vielä täysin toimintakykyiset ja toimivaltaiset. Bulgariassa ja Romaniassa ei vielä ole yhdennettyä hallinto- ja valvontajärjestelmää. Jos tätä ongelmaa ei korjata, komissio voi nykyisten mekanismien lisäksi päättää liittymisasiakirjan 37 artiklan nojalla lykätä maksuja Bulgarialle tai Romanialle.

EU:n rakennepoliittisten toimien täytäntöönpano edellyttää toimivia ohjelmasuunnittelu- ja seurantarakenteita sekä varainhoidon ja sen valvonnan järjestelmiä, jotka koskevat myös julkisia hankintoja. Bulgarian valmisteluja rakennerahastojen maksujen valvomiseksi on parannettava tai komission maksujen vapauttaminen viivästyy.

4. PÄÄTELMÄT

Bulgaria ja Romania ovat jatkaneet edistymistä jäsenyysvalmisteluissaan. Ne ovat yleisesti ottaen täyttäneet sitoumuksensa monilla aloilla tai ovat saavuttamassa yhteisön säännöstön vaatimustasoa. Tietyt kysymykset ovat kuitenkin edelleen ratkaisematta. Jotkut näistä vaativat toimien tehostamista ja muutamissa tapauksissa tarvitaan välittömiä toimia.

Liittymissopimuksessa määrätään, että Bulgaria ja Romania liittyvät unioniin vuonna 2007 ellei neuvosto komission suosituksesta päätä lykätä jommankumman maan liittymistä vuoteen 2008. Neuvosto voi päättää näin:

- määräenemmistöllä, jos havaitaan vakavia puutteita siinä, miten Romania on täyttänyt yhden tai useamman oikeus- ja sisäasioihin tai kilpailupolitiikkaan liittyvän erityissitoumuksen tai -vaatimuksen, jotka luetellaan liittymisasiakirjan liitteessä IX;

- yksimielisesti, jos on selkeää näyttöä siitä, että valmistelut Bulgariassa tai Romaniassa yhteisön säännöstön antamiseksi tai täytäntöönpanemiseksi ovat tilassa, joka vakavasti uhkaa jommankumman maan valmiutta täyttää jäsenyysedellytykset 1. tammikuuta 2007 mennessä useilla tärkeillä aloilla.

Liitteenä olevissa seurantakertomuksissa arvioidun ja tässä tiedonannossa tiivistetyn Bulgarian ja Romanian yleisen edistyksen perusteella komissio katsoo, että Bulgarian ja Romanian pitäisi olla valmiita jäsenyyteen 1. tammikuuta 2007, jos ne korjaavat tietyt vielä ratkaisemattomat kysymykset.

Koko yhteiskunnan ja talouden toimivuus vaatii pohjakseen puolueetonta, itsenäistä ja tehokasta oikeuslaitosta, jolla on kunnolliset valmiudet torjua korruptiota ja järjestäytynyttä rikollisuutta. Tähän liittyen

- Bulgarian on esitettävä selkeää näyttöä siitä, että korruption ja etenkin korkealla tasolla tapahtuvan korruption vastainen toiminta on ollut tuloksellista ja johtanut tutkimuksiin ja niiden seurauksena oikeudellisiin menettelyihin;

- Romanian on tähänastiseen edistykseen tukeutuen jatkettava korruptionvastaista työtä ja osoitettava, että se tuottaa lisää tuloksia ja johtaa uusiin tutkimuksiin ja niiden seurauksena oikeudellisiin menettelyihin;

- Bulgarian on jatkettava tuomioistuinlaitoksensa uudistamista ja erityisesti lujitettava sen avoimuutta, tehokkuutta ja puolueettomuutta sekä poistettava kaikki sen riippumattomuuteen kohdistuvat epäilyt;

- Romanian on tähänastiseen edistykseen tukeutuen vakiinnutettava meneillään oleva oikeuslaitoksen uudistus ja parannettava tuomioistuinlaitoksen avoimuutta, tehokkuutta ja puolueettomuutta.

Lisäksi Bulgarian on

- esitettävä selkeämpää näyttöä tuloksista järjestäytyneiden rikollisryhmittymien tutkinnassa ja syytteeseenpanossa; pantava petosten ja korruption vastainen lainsäädäntö täytäntöön tehokkaammin ja tuloksekkaammin; tehostettava rahanpesun vastaisten säännösten täytäntöönpanoa; perustettava maatalousalalle toimiva yhdennetty hallinto- ja valvontajärjestelmä; rakennettava tarvittavat renderointi- ja käsittelylaitokset tarttuvia spongiformisia enkefalopatioita (TSE:t) ja eläinperäisiä sivutuotteita koskevan yhteisön säännöstön mukaisesti; lujitettava varainhoidon valvontaa rakenne- ja koheesiorahastojen tulevaa käyttöä silmällä pitäen.

Lisäksi Romanian on

- valtuutettava maksajavirastot käsittelemään yhteisen maatalouspolitiikan maksuja; perustettava maatalousalalle toimiva yhdennetty hallinto- ja valvontajärjestelmä; rakennettava tarvittavat renderointi- ja käsittelylaitokset tarttuvia spongiformisia enkefalopatioita (TSE:t) ja eläinperäisiä sivutuotteita koskevan yhteisön säännöstön mukaisesti; varmistettava, että verohallinnon tietotekniikkajärjestelmät ovat valmiit yhteistoimintaan muun EU:n vastaavien järjestelmien kanssa, jotta arvonlisävero voidaan kantaa asianmukaisella tavalla koko EU:n sisämarkkinoilla.

Komissio raportoi Bulgarian ja Romanian edistymisestä vielä avoimien kysymysten ratkaisemisessa viimeistään lokakuun 2006 alussa. Komissio harkitsee sen perusteella, voivatko maat liittyä unioniin 1. tammikuuta 2007. Syksyn kertomuksessa tarkennetaan myös alat, joilla mahdollisesti tarvitaan suoja- tai muita korjaavia toimenpiteitä liittymisen jälkeen.